
Robbantással alakított csövek és vizsgálatuk

Dolgozatom a képlékeny alakítás egyik különleges és ritkán alkalmazott technológiájával foglalkozik: a robbantásos anyagalakítással. Ez a technológia a nagy energiasűrűségű alakítástechnológiák közé tartozik, mely segítségével nagy szilárdságú anyagokat lehet gyorsan, egyszerűen alakítani.
A technológiát sokkal szélesebb körben lehetne alkalmazni, ehhez azonban rengeteg kérdést: műszaki, illetve gazdasági kérdéseket kell megválaszolnunk.
Dolgozatom kísérleti alapját egy speciális formákkal rendelkező cső elkészítése képezte: a különlegessége ennek a csőnek, hogy nem két félből, hegesztéssel akartuk létrehozni, hanem varratmentesen. Itt kerül előtérbe a robbantás, ugyanis egy robbanózsinórt végig vezetve a csövön, egy speciális szerszámban elhelyezve az alakítás egyszerűen, egy lépésben elvégezhető. A dolgozatom ennek a lépéseit ismerteti.
Felmerül a kérdés, hogy ilyen nagy energiák átalakulásakor nem károsodik az anyag, vagy elérjük-e egyáltalán a kívánt hatást. Ezért vizsgálatokat végeztünk a félbevágott, mérésre előkészített csődarabokon. Falvastagság és keménységméréssel vizsgáltuk az alakváltozás mértékét. Ezek alapján megállapítottuk, hogy nagymértékű volt az alakváltozás, de az anyag elbírta viselni azt.
Fontos azonban még további vizsgálatokat végezni, hogy tisztább képet kapjunk a technológia anyagra gyakorolt hatásáról. A tényleges ipari bevezetés előtt egyéb kivitelezési lehetőségeket is meg kell vizsgálnunk, aminek irányát dolgoztomban kijelöltük.



